Author: Peter
Last saved by: spano
Company: urad

Predkladacia správa
Vláda SR uznesením č. 665 z 23. augusta 2000 schválila program poskytovania dotácií na výstavbu nájomných bytov a program poskytovania dotácií na výstavbu technickej vybavenosti. V nadväznosti na zavedený princíp programového rozpočtovania od roku 2001 bolo zjednotené označenie predmetných programov a je používané jednotné označenie podprogram. 
V programovom vyhlásení sa súčasná vláda zaviazala pokračovať v súlade s možnosťami štátneho rozpočtu v podpore bývania. Súčasne zámerom vlády je prehodnotenie dnešných systémov a navrhnutie efektívnejších. Bytová politika a príprava územia pre rozvoj bývania je v súlade s programovým vyhlásením vlády prioritne úlohou obcí a miest. Vláda však bude naďalej podporovať rozvoj bývania vytváraním legislatívnych, inštitucionálnych a finančných podmienok. 
Predložený návrh sleduje uvedené zámery vlády a navrhuje zmeny v oblasti podpory
A.	obstarávania nájomných bytov a
B.	prípravy územia a výstavby technickej vybavenosti.	
Rozhodujúce zmeny v oboch návrhoch sú v oblasti úpravy cenových limitov a vyplývajú z rastu cien stavebných prác v bytovej výstavbe za ostatných 12 mesiacov, zverejnenom Štatistickým úradom Slovenskej republiky, zo zmeny legislatívy v oblasti dane z pridanej hodnoty a v oblasti definovania minimálneho vybavenostného štandardu pre byty nižšieho štandardu. Nárast limitov je od 8,6 do 28,6 %.
Pre ľahšiu orientáciu v jednotlivých podprogramoch je súčasťou materiálu úplné znenie podprogramov, pričom zmeny sú vyznačené iným typom písma. 
Aktualizované podprogramy vyžadujú aktualizáciu Smernice Ministerstva výstavby a regionálneho rozvoja SR č. 8/2002, ktorou sa určujú pravidlá pre poskytovanie dotácií na obstarávanie nájomných bytov a Smernice Ministerstva výstavby a regionálneho rozvoja SR č. 4/2002, ktorou sa určujú pravidlá pre poskytovanie dotácií na prípravu územia a na výstavbu technickej vybavenosti.
Vyhodnotenie medzirezortného pripomienkového konania je súčasťou materiálu. Materiál bol prerokovaný v Porade ekonomických ministrov dňa 12.2.2003, ktorá odporučila jeho predloženie na rokovanie vlády SR po zapracovaní pripomienok. Pripomienky vyplývajúce z rokovania sa týkali doplnenia uznesenia vlády SR o úlohu B.2 a doplnenia materiálu v časti odôvodnení navrhovaných zvýšení nákladov a limitov.